b'\n_START_ARTICLE_\nDany Heatley\n_START_SECTION_\nJuniorivuodet\n_START_PARAGRAPH_\nHeatley syntyi L\xc3\xa4nsi-Saksassa, jolloin h\xc3\xa4nen is\xc3\xa4ns\xc3\xa4 Murray Heatley pelasi Saksan DEL-liigassa. Kun Murray lopetti j\xc3\xa4\xc3\xa4kiekon, perhe asettui asumaan Calgaryyn, miss\xc3\xa4 Daniel kasvoi._NEWLINE_Pelatessaan juniorikiekkoa AMHL:ss\xc3\xa4 Calgary Buffaloesin riveiss\xc3\xa4, Heatley teki 81 pistett\xc3\xa4 36 peliss\xc3\xa4 kaudella 1997\xe2\x80\x931998 ja sai Harry Allen Memorial Trophyn liigan parhaana maalintekij\xc3\xa4n\xc3\xa4. H\xc3\xa4n johti Buffaloesin pronssimitaliin kauden 1998 Air Canada Cupissa. Heatley sai turnauksen parhaan maalintekij\xc3\xa4n ja turnauksen arvokkaimman pelaajan palkinnon._NEWLINE_Kaudella 1998\xe2\x80\x931999 Heatley nimettiin Kanadan vuoden junioripelaajaksi. Seuraavat kaksi kautta Heatley pelasi yliopistokiekkoa WCHA:ssa Wisconsin yliopiston Badgers-joukkueessa. H\xc3\xa4n menestyi hyvin ja h\xc3\xa4net valittiin t\xc3\xa4hdist\xc3\xb6kent\xc3\xa4lliseen. Atlanta Thrashers varasi Heatleyn toisena NHL:n vuoden 2000 varaustilaisuudessa. Heatley luopui opiskelijapaikastaan ja suuntasi ammattilaiseksi NHL:\xc3\xa4\xc3\xa4n.\n_START_SECTION_\nNHL-ura\n_START_PARAGRAPH_\nEnsimm\xc3\xa4isell\xc3\xa4 kaudellaan NHL:ss\xc3\xa4 Heatley teki 82 ottelussa 67 pistett\xc3\xa4. Kauden p\xc3\xa4\xc3\xa4tteeksi h\xc3\xa4net valittiin NHL:n vuoden tulokkaaksi. H\xc3\xa4n pelasi my\xc3\xb6s seuraavat kaksi kautta Atlantassa, ja muodosti tutkaparin Ilja Kovalt\xc5\xa1ukin kanssa. Heatley ajoi pahan autokolarin 29. syyskuuta 2003, jonka seurauksena Atlantan seurakaveri Dan Snyder kuoli saamiinsa vammoihin kuusi p\xc3\xa4iv\xc3\xa4\xc3\xa4 my\xc3\xb6hemmin._NEWLINE_Atlanta myi Heatleyn elokuussa 2005 Ottawa Senatorsiin, josta se sai vaihdossa Mari\xc3\xa1n Hossan ja Greg de Vriesin. Kaudella 2005\xe2\x80\x932006 Heatley teki Ottawassa 82 ottelussa 103 pistett\xc3\xa4, ja kaudella 2006\xe2\x80\x932007 82 ottelussa 105 pistett\xc3\xa4. Dany Heatley aloitti kauden 2007\xe2\x80\x932008 allekirjoittamalla uuden kuuden vuoden sopimuksen Ottawan kanssa, arvoltaan 45 miljoonaa dollaria. Kaudella 2007\xe2\x80\x932008 h\xc3\xa4n ker\xc3\xa4si 71:ss\xc3\xa4 peliss\xc3\xa4 tehot 41+41=82 pistett\xc3\xa4. 03.10.2008 Heatley nimettiin yhdess\xc3\xa4 puolustaja Chris Phillipsin kanssa Ottawan varakapteeneiksi._NEWLINE_Heatleyn NHL-uran paras joukkuesaavutus on kev\xc3\xa4\xc3\xa4lt\xc3\xa4 2007, jolloin Ottawa pelasi Stanley Cupin finaaleissa, mutta lopulta Anaheim Ducks oli Ottawaa parempi. Kes\xc3\xa4ll\xc3\xa4 2009 Heatley ilmoitti haluavansa pois seurasta, syyn\xc3\xa4 uuden valmentajan Cory Cloustonin antama pienempi peliaika. Heatleyn sopimuksen myyntikieltopyk\xc3\xa4l\xc3\xa4n takia h\xc3\xa4n pystyi kielt\xc3\xa4ytym\xc3\xa4\xc3\xa4n kaupasta, eik\xc3\xa4 h\xc3\xa4n hyv\xc3\xa4ksynyt Ottawan tarjousta siirrosta Edmonton Oilersiin. Lopulta Heatley myytiin San Jose Sharksiin vaihdossa Jonathan Cheechoohon, Milan Mich\xc3\xa1lekiin ja varaustilaisuuden toisen kierroksen vuoroon. San Jose Sharksia Heatley edusti kahden kauden ajan ja teki 162 ottelussa 146 pistett\xc3\xa4. Kes\xc3\xa4ll\xc3\xa4 3. hein\xc3\xa4kuuta 2011 h\xc3\xa4net kaupattiin Minnesota Wildiin vaihdossa hy\xc3\xb6kk\xc3\xa4\xc3\xa4j\xc3\xa4 Martin Havlatiin. Minnesotassa Heatleyn ura on ollut alam\xc3\xa4ess\xc3\xa4. Kaudella 2011\xe2\x80\x932012 h\xc3\xa4n oli viel\xc3\xa4 joukkueen paras pistemies 53 pisteell\xc3\xa4, mutta kahdella seuraavalla kaudella ei en\xc3\xa4\xc3\xa4 t\xc3\xa4ytt\xc3\xa4nyt odotuksia._NEWLINE_Aiemmin kovapalkkainen supert\xc3\xa4hti siirtyi kaudeksi 2014\xe2\x80\x932015 Anaheim Ducksiin yksivuotisella miljoonan dollarin sopimuksella. Heatley pelasi Ducksissa vain kuudessa ottelussa, mink\xc3\xa4 j\xc3\xa4lkeen h\xc3\xa4net siirrettiin seuran farmijoukkueeseen AHL-liigaan. Lopulta Ducks kauppasi Heatleyn Florida Panthersiin vaihdossa Tomas Fleischmanniin._NEWLINE_Kaudeksi 2015\xe2\x80\x932016 Heatley siirtyi pelaamaan Saksan p\xc3\xa4\xc3\xa4sarjaan N\xc3\xbcrnberg Ice Tigersin joukkueeseen yksivuotisella sopimuksella.\n_START_SECTION_\nMuuta\n_START_PARAGRAPH_\nKoska Heatley on syntynyt Saksassa ja h\xc3\xa4nen \xc3\xa4itins\xc3\xa4 on saksalainen, h\xc3\xa4nell\xc3\xa4 on sek\xc3\xa4 Kanadan ett\xc3\xa4 Saksan kansalaisuus. H\xc3\xa4n pelaa kuitenkin Kanadan maajoukkueessa. IIHF:n s\xc3\xa4\xc3\xa4nt\xc3\xb6jen mukaan pelaaja ei saa pelata kuin yhdess\xc3\xa4 maajoukkueessa uransa aikana, mutta periaatteessa Heatley voisi pelata Saksan maajoukkueessa World Cupissa koska turnaus ei ole t\xc3\xa4ysin IIHF:n alainen._NEWLINE_My\xc3\xb6s Danyn kolme vuotta nuorempi pikkuveli Mark Heatley on j\xc3\xa4\xc3\xa4kiekkoilija ja syntynyt Saksassa. Mark pelaa t\xc3\xa4ll\xc3\xa4 hetkell\xc3\xa4 Saksan toiseksi korkeimmalla sarjatasolla, 2. Bundesligassa._NEWLINE_Heatley on k\xc3\xa4rsinyt 3 vuoden ehdollisen vankeustuomion ajettuaan ylinopeutta ja menett\xc3\xa4en autonsa hallinnan ja ajaessaan ojaan. Tilanteessa kuoli joukkuetoveri Dan Snyder.'